RESOLUCIÓN do 16 de decembro de 2008 pola que se convoca un curso sobre a Lei 9/2007, do 13 de xuño, de subvencións de Galicia, en colaboración coa Asociación Profesional de Letrados da Xunta de Galicia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 23/12/2008

Dentro do plan de actividades da Escola Galega de Administración Pública para o ano 2009 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase, en colaboración coa Asociación Profesional de Letrados da Xunta de Galicia, un curso sobre a Lei 9/2007, do 13 de xuño, de subvencións de Galicia, conforme as seguintes bases:
Primeira.-Destinatarios.
Esta acción formativa ten como destinatario, preferentemente, o persoal ao servizo da Xunta de Galicia relacionado coa xestión de subvencións, en especial os funcionarios dos grupos A e B e o persoal laboral dos grupos I e II. Tamén pode ser destinatario desta actividade o persoal dos entes do sector público autonómico (fundacións, empresas ou sociedades, etc...) en que se leven a cabo concesións de axudas que se rexan pola citada lei de subvencións.
Segunda.-Obxectivos.
Análise da Lei 9/2007, do 13 de xuño, con especial incidencia na xestión e no proxecto de regulamento que desenvolverá a dita lei desde un punto de vista técnico xurídico e xurisprudencial.
A materia presenta especial interese científico e técnico e ten por obxecto proporcionar cualificación no ámbito da xestión pública. Neste sentido, todos os funcionarios están potencialmente interesados en coñecer e dominar as modificacións e novidades habidas no réxime xurídico que lles resulta de aplicación.
O coñecemento desta materia redunda no mellor exercicio profesional, ao versar sobre aspectos que afectan directamente a xestión administrativa.
Terceira.-Contido.
-A subvención: concepto, caracteres e principios. Elementos subxectivos das subvencións: entes subvencionadores, entidades colaboradoras e beneficiarios da subvención.
-Axudas do Estado. Especial referencia á normativa comunitaria.
-As subvencións fronte a outras figuras xurídicas afíns: especial referencia ás doazóns modais, ás bolsas, premios, patrocinios e investimentos inmateriais.
-Procedementos de concesión de subvencións e bases de convocatoria.
-Aspectos xerais de xestión orzamentaria: créditos orzamentarios, modificacións orzamentarias, execución orzamentaria. Xestión orzamentaria de subvencións: tipos de subvencións, xestión por procedementos de adxudicación (concorrencia competitiva, concesión directa e subvencións nominativas). Casos especiais (pagamentos á conta, tramitación anticipada e compromisos futuros, incorporación e imputación de créditos, autorización polo Consello da Xunta de Galicia).
-Xustificación, reintegro e comprobación de subvencións. Infraccións e sancións en materia de subvencións. Control financeiro das subvencións.
Cuarta.-Desenvolvemento.
Lugar: Escola Galega de Administración Pública (EGAP), rúa de Madrid, 2-4, Santiago de Compostela.
Datas: 12, 13, 14, 19, 20 e 21 de xaneiro de 2009.
Duración: 24 horas lectivas.
Horario: de 16.30 a 20.30 horas.
Quinta.-Número de prazas.
25.
Sexta.-Solicitudes.
a) O persoal que desexe participar no curso que se convoca nesta resolución deberá cubrir o formulario de matrícula en liña que pode atopar no portal web da EGAP no seguinte enderezo:
http://egap.xunta.es/matricula.
b) Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polas persoas solicitantes.
c) Os formularios cubertos adecuadamente no enderezo da internet
http://egap.xunta.es/matricula
entenderanse presentados na EGAP.
d) En caso de dúbida, de dificultades técnicas ou de que precise máis información no momento de presentar a solicitude, pode dirixirse á EGAP enviando un correo electrónico ao seguinte enderezo: matricula.egap@xunta.es, ou ben chamando aos teléfonos 981 54 62 41/881 99 70 14 co obxecto de que se adopten as medidas necesarias para facilitar a presentación da súa solicitude.
Sétima.-Prazo.
O prazo de presentación de solicitudes finalizará o 5 de xaneiro de 2009.
Oitava.-Selección.
A selección dos participantes será realizada pola Asociación de Letrados da Xunta de Galicia, a quen lle corresponde a dirección e responsabilidade académica do curso, respectando en todo caso os criterios selectivos sinalados con carácter xeral na resolución da Escola Galega de Administración Pública do 4 de xaneiro de 2008 (Diario Oficial de Galicia nº 7, do 10 de xaneiro).
A EGAP publicará no seu sitio web os admitidos neste curso.
Novena.-Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento do curso, así como a de cancelalo, se o escaso número de solicitudes non xustificase a súa realización.
Décima.-Asistencia ao curso.
a) O persoal seleccionado non poderá renunciar a este curso, salvo por causa de forza maior suficientemente xustificada, por necesidades do servizo ou por causas acreditadas documentalmente pola persoa responsable do departamento administrativo en que desenvolve o seu labor. A renuncia deberá ser comunicada por escrito á EGAP cunha antelación de 7 días hábiles antes do comezo do curso, sempre que sexa posible, para que poida cubrirse a vacante. A renuncia presentarase acompañada da acreditación documental que certifique a súa causa. Aquela renuncia ou abandono non xustificado debidamente suporá a exclusión do seleccionado das convocatorias do ano en curso e das do ano seguinte, de acordo co disposto na Resolución do 4 de xaneiro de 2008 pola cal se fan públicos os criterios de participación nas actividades docentes da EGAP.
b) Durante a realización do curso levarase un control permanente da asistencia mediante os sistemas que se establezan para o efecto e, así mesmo, constarán como incidencias as ausencias dentro de cada sesión. Isto implica que o persoal que participe neste curso terá que anotar a hora de chegada ou saída, de ser o caso, durante a duración oficial do curso, para poder acreditar o tempo que faltou. De non facelo así e de realizarse un control de asistencia extraordinario, perderá o dereito a recibir o certificado.
Décimo primeira.-Certificados.
a) Outorgaráselle o correspondente certificado de asistencia ao alumnado que participe con regularidade e dedicación no desenvolvemento do curso. Para os efectos de avaliar os coñecementos adquiridos polo alumnado, a EGAP poderá fixar a realización das probas que considere oportunas.
b) É obrigatoria a asistencia con puntualidade a todas as sesións do curso. Calquera ausencia non xustificada ou xustificada insuficientemente implicará a perda do dereito ao certificado acreditativo de participación no curso.
Unicamente poderá autorizarse a ausencia por causas xustificadas, que se acreditarán documentalmente ante o servizo competente da EGAP ou ante a persoa responsable do curso nun prazo máximo de 10 días despois de que este finalice e, en ningún caso, esta ausencia poderá superar o 15% das horas lectivas.
c) Para que quede coñecemento e constancia no seu expediente, as persoas participantes no curso terán que facilitarlle unha copia das certificacións recibidas ao servizo de persoal do centro directivo a que estean adscritos.
Santiago de Compostela, 16 de decembro de 2008.
Carlos Suárez-Mira Rodríguez
Director da Escola Galega de Administración Pública